Virallinen lehti nro C 325 , 27/10/1997 s. 0020



A4-0140/97 Päätöslauselma komission tiedonannosta Euroopan unionin ja Kanadan suhteista (SEK(96)0331 - C4-0620/96) Euroopan parlamentti, joka - ottaa huomioon komission tiedonannon neuvostolle SEK(96)0331 - C4-0620/96, - ottaa huomioon Euroopan unionin ja Kanadan välisen poliittisen julkilausuman ja siihen liittyvän yhteisen toimintasuunnitelman, jotka allekirjoitettiin Ottawassa 17. joulukuuta 1996, - ottaa huomioon yleisten asiain neuvoston 20. tammikuuta 1997 tekemät päätelmät, - ottaa huomioon ulko- ja turvallisuusasiain sekä puolustuspolitiikan valiokunnan mietinnön ja tutkimusta, teknologista kehittämistä ja energia- asioita käsittelevän valiokunnan, taloudellisten ulkosuhteiden valiokunnan, ympäristö-, terveys- ja kuluttajansuojavaliokunnan, kulttuuri-, nuoriso- ja koulutusasioita sekä tiedotusvälineitä käsittelevän valiokunnan, kansalaisvapauksien ja sisäasiain valiokunnan sekä kalatalousvaliokunnan lausunnot (A4-0140/97), A. ottaa huomioon, että Euroopan unioni ja Kanada ovat allekirjoittaneet 17. joulukuuta 1996 yhteisen poliittisen julkilausuman ja päässeet sopimukseen yhteisestä toimintasuunnitelmasta, B. on vakuuttunut siitä, että uusi kansainvälinen tilanne vaatii Atlantin takaisten suhteiden uudelleenarviointia, joita ei missään tapauksessa pitäisi rajoittaa Yhdysvaltoihin, vaan joihin on sisällytettävä myös Kanada, C. ottaa huomioon, että Kanada on jatkuvasti osoittanut kiinnostusta Euroopan turvallisuuskehitystä kohtaan osallistumalla Atlantin liittoon ja Euroopan turvallisuus- ja yhteistyöjärjestöön (ETYJ), D. ottaa huomioon vuonna 1996 perustetun Pohjoismaiden, Kanadan, Venäjän ja Yhdysvaltojen välisen arktisen alueen neuvoston, E. ottaa huomioon Kanadan aktiivisen osallistumisen Yhdistyneiden kansakuntien toimiin kansainvälisen rauhan ja turvallisuuden säilyttämiseksi ja erityisesti osallistumisen UNPROFOR:iin (United Nations Protection Force) ja IFOR:iin, F. on vakuuttunut siitä, että suhteita on parannettava vakiinnuttamalla poliittinen vuoropuhelu vastavuoroisista etukysymyksistä, jollaisia ovat Yhdistyneiden kansakuntien uudistaminen, humanitaarinen apu, ennalta ehkäisevä diplomatia, kriisit ja selkkaukset alueellisella ja sitä suppeammalla tasolla, G. ottaa huomioon molemminpuolisen kiinnostuksen kahdenvälisten suhteiden ja yhteistyön lujittamiseen esimerkiksi energian, kulttuurin, ympäristönsuojelun ja tieteellisen tutkimuksen alalla, H. on vakuuttunut siitä, että yhteistyö sisä- ja oikeusasioissa on hyödyllistä maahanmuuttoon ja turvapaikan myöntämiseen liittyvien ongelmien ratkaisemisessa, ja että se on tarpeen terrorismin sekä Atlantin molemmin puolin esiintyvän järjestäytyneen rikollisen toiminnan kuten huumausaineiden kaupan, ihmisillä käytävän kaupan, laittoman maahanmuuton, luottokorttipetosten, tietokone-alan rikollisuuden ja rahanpesun tehokkaaksi torjumiseksi, I. katsoo, että tämä tarpeellinen yhteistyö voi olla tehokasta vain siinä tapauksessa, että Euroopan unioni voittaa sisäisen hajanaisuutensa tässä kysymyksessä ja on lopulta valmis tekemään tämän alan uusia kansainvälisoikeudellisia sopimuksia kolmansien maiden kanssa, J. ottaa huomioon, että Euroopan unionilla ja Kanadalla on samoja intressejä kansainvälisen kaupan vapauttamisen ja Maailman kauppajärjestön (WTO) lujittamisen osalta, K. ottaa huomioon, että sekä Kanadalle että Euroopan unionille on haittaa yksipuolisista toimista, kuten Helms-Burtonin ja d'Amaton laeista, joiden alueiden yli ulottuvaa vaikutusta ei voida hyväksyä kaikkien maiden osalta, jotka kannattavat kaupan monipuolistamista, L. pahoittelee, että Kanada on hyväksynyt kalastusalalla kansainvälisen oikeuden kanssa ristiriidassa olevia ekstraterritoriaalisia lakeja, joiden toimeenpano on aiheuttanut vakavia seurauksia Kanadan talousalueen ulkopuolella yhteisön laivaston vahingoksi ja jotka Euroopan unioni on yksimielisesti tuominnut, M. tunnustaa muiden alakohtaisten selkkausten olemassaolon, joita ovat ansarautojen käyttö ja eläinten nahkojen tuonti, mutta on vakuuttunut myös, että näiden erimielisyyksien ei pitäisi vaikuttaa haluun lujittaa kahdenvälisiä suhteita molempien osapuolten objektiivisten etujen vuoksi, N. ottaa huomioon, että jos siteitä unioniin ei todella lujiteta, Kanadan talous ja politiikka kääntyy lopulta yhä enemmän Tyynen valtameren aluetta kohti; 1. Suhtautuu myönteisesti yhteisen poliittisen julkilausuman ja yhteisen toimintasuunnitelman allekirjoittamiseen sekä esitettyihin ensisijaisiin kysymyksiin, ennen kaikkea yhteiseen sitoumukseen turvallisuuden ja demokraattisten arvojen edistämiseksi; 2. Huomauttaa perinteisistä poliittisista, taloudellisista, kaupallisista ja kulttuurisista siteistä, jotka ovat aina leimanneet Kanadan ja Euroopan unionin välisiä suhteita, samoin myönteisestä vaikutuksesta, joka maalla on ollut ja on edelleen maanosamme turvallisuuteen; 3. Suhtautuu myönteisesti Kanadan toimiin Bosnia-Hertsegovinan rauhan säilyttämisessä, joka on osoitus Kanadan myönteisestä suhtautumisesta Eurooppaan, sen sitoutumisesta Atlantin liittoon ja Yhdistyneisiin kansakuntiin; 4. Suhtautuu myönteisesti Kanadan sitoutumiseen toimia humanitaarisissa tehtävissä, sillä tällaiset toimet ovat yhä merkittävämpi osa Yhdistyneiden kansakuntien toimintaa, jolla taataan kansainvälisen rauhan ja turvallisuuden säilyminen; 5. Katsoo, että Atlantin takaisten suhteiden uudelleen määrittäminen, jossa otetaan huomioon vain Yhdysvallat, mutta ei Kanadaa, ei ole unionin etujen mukainen ottaen huomioon asema, joka maalla on sekä kauppakumppanina että unionin poliittisena liittolaisena; 6. Suhtautuu myönteisesti Kanadan ja Euroopan unionin politiikkojen yhteneväisyyteen siinä, että molemmat edistävät Kuuban kehittymistä kohti demokratiaa, kun taas Yhdysvaltojen asenne on valitettava, sillä se aiheuttaa Helms-Burtonin lailla vahinkoa Kanadan ja Euroopan kansalaisille ja yrityksille; 7. Ottaa huomioon, että Kanadan, Yhdysvaltojen ja Meksikon välisessä vapaakauppasopimuksessa vahvistettu vapaakauppa-alue on taloudellinen ja kaupallinen, mikä on otettava huomioon määritettäessä tulevia Atlantin ylittäviä suhteita; 8. Katsoo myös, että Amerikan mantereen vapaakauppa-alueen luomisella vuoteen 2005 mennessä on ratkaiseva merkitys Atlantin ylittävien suhteiden kehittymisessä; 9. On vakuuttunut, että Atlantin takaisiin suhteisiin tarvitaan suurempi tasapaino, joilla Euroopan turvallisuuden perustan muodostavia liittoja häiritsemättä voidaan paremmin varmistaa Euroopalle poliittiset ja kaupalliset edut, jotka eivät aina mene yksiin Yhdysvaltojen etujen kanssa; 10. Panee merkille, että Kanada tuntee yhä enemmän mielenkiintoa Tyynen valtameren aluetta kohtaan, mutta on vakuuttunut, että suhteilla tämän alueen kanssa ei korvata suhteita Euroopan kanssa juuri edellä mainittujen vahvojen siteiden vuoksi; 11. Suhtautuu myönteisesti arktisen alueen neuvoston perustamiseen uutena Euroopan ja Kanadan välisenä yhteyskohtana ja kehottaa komissiota osallistumaan sen toimintaan ja varmistamaan, että arktisen alueen yhteistyö on osa tulevaa unionin pohjoisten alueiden politiikkaa; 12. Huomauttaa molemminpuolisista eduista kaupan vapauttamisen osalta, Maailman kauppajärjestön (WTO) roolin lujittamisen osalta sekä yksipuolisten toimenpiteiden hylkäämisen osalta; 13. Huomauttaa, että kolmenvälisen (Euroopan unionin, Kanadan ja Yhdysvaltojen) ulottuvuuden kehittäminen kannattaa tietyillä toimintasuunnitelman aloilla tehtävässä yhteistyössä, erityisesti Atlantin ylittävän talousalueen osalta; 14. Suhtautuu myönteisesti siihen, että yhteisessä toimintasuunnitelmassa määrätään toimien ja aloitteiden yhteensovittamisesta Yhdistyneiden kansakuntien rahoituskriisin ratkaisemiseksi sekä hedelmällisestä yhteistyöstä humanitaarista apua, kehitystä ja ehkäisevää diplomatiaa koskevissa asioissa, jotta vältettäisiin kriisit ja selkkaukset kansainvälisen oikeuden mukaisesti; 15. Korostaa vastavuoroista kiinnostusta yhteistyön lisäämiseen perinteisten aseiden valvonnan osalta ja pitää erityisen tärkeänä yhteistä tahtoa poistaa täysin jalkaväkimiinat, kuten kanadalaisten aloitteesta järjestetyssä Ottawan konferenssissa määrättiin; 16. Suhtautuu myönteisesti Kanadan hallituksen tekemään aloitteeseen käynnistää Ottawan prosessi jalkaväkimiinojen käytön kieltämiseksi; toivoo, että Euroopan unioni ja Kanada toimivat tiiviissä yhteistyössä kiellon toteuttamiseksi; 17. Pyytää, että yhteistyö EU:n ja Kanadan välisessä yhteisessä toimintasuunnitelmassa määrätyillä sisä- ja oikeusasioiden aloilla toteutetaan mahdollisimman pian ja että yhteistyö liitetään tarvittaessa juridisesti sitovaan sopimukseen; korostaa, että on vahvistettava ennen kaikkea Royal Canadian Mounted Policen ja Europolin välisiä yhteistyömuotoja vielä ratifioimattoman Europolista tehdyn yleissopimuksen 10 artiklan 4 kohdassa sekä 18 ja 42 artiklassa tarkoitettujen mahdollisuuksien mukaisesti; 18. Toivoo, että yhteisen toimintasuunnitelman sisältö voi tuottaa tehokkaita tuloksia yhteistyön osalta, johon kaikki asianosaiset elimet osallistuvat tehokkaasti (paikallis- ja alueviranomaiset, yliopistot, tieteelliset tutkimuskeskukset jne.); 19. Suhtautuu myönteisesti siihen, että kaikki asianosaiset alueet, Kanadan maakunnat mukaan lukien, halutaan mukaan yhteisen toimintasuunnitelman täytäntöönpanoon ja Atlantin ylittävien siteiden lujittamiseen kullakin vastuualueella; 20. Pitää myönteisenä EU:n ja Kanadan välistä nykyistä yhteistyötä ympäristönsuojelun alalla; on kuitenkin sitä mieltä, että tätä yhteistyötä tulisi lisätä; 21. Katsoo, että alkuperäiskansoille olisi Agenda 21:n mukaisesti annettava tarkoituksenmukainen tehtävä ympäristöystävällisen ja kestävän kehityksen toteuttamisessa, ja heidät olisi otettava mukaan luonnonvarojen hyödyntämistä ja alueiden kehittämistä koskevien päätösten tekoon; vaatii tämän periaatteen huomioon ottamista yhteisen toimintaohjelman toteuttamisen yhteydessä; 22. Ei hyväksy Kanadan nykyisen kalastuslainsäädännön ekstraterritoriaalisia määräyksiä ja vastaavien määräysten sisällyttämistä uuteen liittoparlamentille esiteltyyn lakiesitykseen ja pyytää Kanadaa poistamaan nämä kyseiset kansainvälistä oikeutta rikkovat säännökset; 23. Myöntää, että Newfoundlandin alueen kalastuskysymys on merkittävä, ja panee merkille kalojen kiistattoman niukkuuden tietyn kalastustoiminnan pitkästä rauhoitusajasta huolimatta ja toivoo, että Kanada ja Euroopan unioni toimisivat yhdessä NAFO-asioissa varmistaakseen kalavarojen säilymisen pitkällä aikavälillä; 24. Pitää mahdollisena, että syntyy metsästykseen ja eläinten nahkojen kauppaan liittyviä ristiriitaisuuksia, kun pyritään välttämään raakojen ansarautojen ja muiden pyydysten käytöstä aiheutuvia turhia kärsimyksiä eläimille, mitä ei voida hyväksyä, ja kun pyritään myös säilyttämään alkuperäkansojen elintavat ja toimeentulo; 25. Katsoo kuitenkin, että vaikka alakohtaiset ristiriidat olisivat kuinka merkittäviä, niillä ei pitäisi vahingoittaa tärkeintä poliittista kysymystä, joka on kahdenvälisten suhteiden uudelleen määrittäminen ja lujittaminen yhteisen toimintasuunnitelman hengen ja kirjaimen mukaisesti; 26. Kehottaa komissiota edistämään hankkeiden toteuttamista myös rahallisin avustuksin niiden toimien alalla, jotka vastaavat sekä eurooppalaisia etuja että Kanadan kielellistä ja kulttuurista todellisuutta (yhteistuotanto elokuva-alalla, televisioverkkojen luominen, näyttelyt jne.); 27. On sitä mieltä, että huipputeknologiaan sovellettavan tutkimusalan yhteistyötä on lujitettava, jotta edistetään tarvittavaa yhteisvaikutusta niiden toimien vaikutuksen vahvistamiseksi, joihin on ryhdytty tutkimuksen ja teknologisen kehittämisen alalla; 28. Pitää välttämättömänä suurempaa taloudellisten toimijoiden osallistumista, sillä uusien Kanadan ja Euroopan unionin välisten suhteiden menestyminen riippuu myös kyvystä saada taloudelliset ja teolliset piirit liikkeelle edistämään suoria sijoituksia ja kauppavaihtoa ja kehittämään siten työllistämismahdollisuuksia; 29. Pitää olennaisena moninkertaistaa maapallon ympäristönsuojelutoimet vaihtamalla tietoja biologisesta monimuotoisuudesta, ilmaston muutoksista, autioitumisesta, eroosiosta ja haitallisista jäteaineista, sekä metsävarojen turvaamista, sillä niiden säilyttäminen on eduksi sekä molemmille osapuolille että koko ihmiskunnalle; 30. Kehottaa komissiota ja neuvostoa informoimaan säännöllisesti Euroopan parlamenttia EU:n ja Kanadan välisen yhteisen toimintasuunnitelman täytäntöönpanosta; 31. On vakuuttunut, että Euroopan unionin ja Kanadan välisten suhteiden parlamentaarisen ulottuvuuden vahvistaminen voi olla merkittävä osa toimintasuunnitelman toteuttamista ja että se voi samalla osaltaan vaikuttaa ratkaisevasti suunnitelman onnistumiseen; 32. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä Kanadan hallitukselle ja parlamentille.